Nóg ŉ man vas vir kinderpornografieArgieffoto Brig. Vishnu Naidoo, woordvoerder van die polisie, het gesê die man word verbind met vier ander verdagtes wat in September in Hercules in Pretoria in hegtenis geneem is in verband met die besit en verspreiding van kinderpornografie. Die man het reeds in die Pretoria-landdroshof verskyn. Dit is die tweede geval vandeesweek waar mense in hegtenis geneem word vir die maak, besit en verspreiding van kinderpornografie. Die polisie het Dinsdag ŉ 39-jarige man van Boksburg aan die Oos-Rand in hegtenis geneem nadat hy glo naakfoto’s van sy vriendin se vierjarige dogtertjie op die internet versprei het. Die man het na bewering sowat 50 naakfoto’s in verskeie posisies van die dogtertjie geneem en dit aanlyn geadverteer, sonder haar ma se medewete. Naidoo het gesê die man het Vrydag in die Boksburg Noord-landdroshof verskyn en sal in aanhouding bly tot sy volgende hofverskyning op 30 Oktober. Intussen het genl. Riah Phiyega, die nasionale polisiekommissaris, ŉ beroep op ouers gedoen om hul kinders se aanlyn aktiwiteite te monitor. “Ons is bly dat hierdie stille maar gevaarlike misdaad die aandag kry wat dit verdien en dat verdagtes elke tweede dag vasgetrek word. Ons glo egter dat ouers ŉ verantwoordelikheid het om te weet waarmee hul kinders hulle besig hou wanneer hulle aanlyn is,” het sy gesê.